作者:王雲煥
標題:沁園春
內容:四十君王，三百載間，興亡一家。嘆幕府峰高，生涯社燕，胭脂井暗，富貴飛花。山骨呈羞，江聲帶恨，磨盡英雄歲月賒。君知否，是枋頭霸上，著數全差。倚空長劍吁嗟。奈爭戰年來似亂麻。但蒼陵古冢，白楊啼鴂，荒園廢沼，青草鳴蛙。旗蓋東南，風濤天塹，難比興亡隙地些。休凝佇，望長安路杳，夕照愁鴉。